
Hogyan befolyásolja a közösségi média a fiatal nők egészséges táplálkozásról kialakított képét?


Az utóbbi években nemcsak a marketingkommunikációnak lett megkerülhetetlen eleme közösségi média, de mindennapi életünknek is. Nap mint nap információk, vélemények áradata jön szembe velünk, elég csak pár percet eltölteni egy adott platformon. Felmerült bennem a kérdés, hogyan befolyásol minket az élet bizonyos területein ez a jelenség? Dolgozatom témájának kijelöltem egy különösen megosztó témát: az egészséges étkezést. Kutatásom során kifejezetten a fiatal nők álláspontját szerettem volna felderíteni, mert egyéni megfigyeléseim azt mutatják, hogy a női nem fogékonyabb az egészséges étkezéssel, esetleg diétákkal, alternatív táplálkozással kapcsolatos tartalmakra, illetve nagyobb arányban követnek véleményvezéreket. Három hipotézist állítottam fel, célkitűzésem a szakdolgozat során ezen kijelentések igazságának vizsgálata, és célcsoportom témához való hozzáállásának mélyebb megismerése volt.
H1: A közösségi média, illetve influencerek nem bizonyulnak teljesen hiteles forrásnak a
fogyasztók számára egészséges táplálkozás tekintetében, szkeptikusak velük szemben.
H2: Az alternatív, mentes, speciális étrendek nem csupán az ételintoleranciával rendelkezők
körében jelentősen népszerűek, és egyre nagyobb a térfoglalásuk az élelmiszerpiacon.
H3: A trendek szignifikáns szerepet játszanak az alternatív étrendek kialakulásában.
A hipotéziseket szekunder kutatással elemeztem hazai és nemzetközi könyvek, folyóiratok, valamint internetes források alapján. Az általam fontosnak vélt fogalmak a téma kapcsán: közösségi média, influencer-marketing, y és z generáció, egészséges táplálkozás voltak. Primer kutatásom során mélyinterjút készítettem egy 42,000 követővel rendelkező véleményvezérrel, akinek egészséges táplálkozással kapcsolatos szponzori együttműködései vannak, illetve online megkérdezéssel igyekeztem megismerni célcsoportom meglátásait a témában.
A dolgozatom megírása és összegzése folyamán arra jutottam, hogy ez a kérdés komplex, és nehezen vizsgálható aktuális időben, hiszen a fogyasztók nem feltétlen tudják trendhez kötni aktuális preferenciájukat, sokkal inkább tudatalatti folyamatról van szó. Megállapítottam azt is, hogy célcsoportom körében fontos szerepet játszik az egészséges táplálkozás, valamilyen elképzelésük, koncepciójuk van a kérdésről, és az influencerekkel, illetve közösségi médiával szemben fenntartásaik vannak azok hitelességét illetően, (bár indirekt módon biztosan hatnak rájuk,) ezért más forrásokat preferálnak.



